Okt. 2017

**Sådan fungerer vores varmeanlæg:**

Vi får leveret fjernvarmevand fra Vestforbrænding. Når vi modtager fjernvarmevandet, har det en temperatur på omkring 86 grader C (fremløbstemperatur), og vandet vi sender tilbage, er på ca. 65 grader C (returvandstemperatur).

Det varme fjernvarmevand ledes gennem en varmeveksler, hvor kun varmen overføres til vores centralvarmesystem. Vores centralvarmesystem er et lukket kredsløb, som vi alene har ansvar for, og som vi selv skal vedligeholde. Det varme vand i vores centralvarmesystem er normalt 65 grader C (fremløbstemperatur), når det ledes ud til husene, og returvandet er på ca. 50 grader C.

I vores centralvarmeanlæg findes en ekspansionsbeholder, som indeholder ca. 350 liter reservevand. Når vi mister vand i vores centralvarmesystem, enten ved udluftning af radiatorer eller ved ombygning og udskiftning af radiatorer, sørger ekspansionsbeholderen automatisk for at påfylde det manglende vand. Når vandstanden i ekspansionsbeholderen falder, skal vi manuelt påfylde spædevand fra fjernvarmevandet.

Centralvarmevandet er behandlet således, at ilt og kalk er fjernet fra vandet. Den opløste luft er dog ikke fjernet, så det enkelte hus skal selv udlufte radiatorer og varmtvandsbeholdere i det omfang, det er nødvendigt. Når der aftappes vand fra varmeanlægget, medfører det altid tilførsel af nyt og luftholdigt vand.

Jo lavere tryk, der er i vandet, jo nemmere slipper luften ud af vandet. Da husene i sydrækken typisk ligger 3 til 3,5 meter højere end nordrækken, har husene i sydrækken et lavere tryk, og derfor har de størst problemer med luft i radiatorer og varmtvandsbeholder (der i princippet virker som en radiator, der opvarmer forbrugsvand).

**Sådan lukker du luften ud af varmesystemet i dit hus:**

Som det fremgår af vedlagte tegning, er de enkelte huse forsynet med radiatorer på alle tre etager. På nyere varmtvandsbeholdere kan man udlufte direkte under beholderen. På de ældre beholdere skal udluftningen ske via forsyningsrørene - bed evt. varmeudvalget om hjælp.

Radiatorerne i under-og mellemetagen udluftes ved at lukke for fremløbs-hovedhanen i kælderen og udlufte på luftskruen. Der skal udluftes så længe radiatorventilen hvæser. Når der kun kommer vand ud, er det næsten lydløst. Fremløbs-hovedhanen er den, der er tættest på væggen. Husk at åbne den igen efter udluftning. Hovedhanerne er dem, der sidder på de lodrette rør i kælderen, og har blå håndtag.

Radiatorerne i overetagen forsynes med vand fra øst, og udluftningsventilen sidder i vest-siden, så man skal her lukke for retur-hovedhanen, så luften bliver presset gennem radiatoren og ud. Retur-hovedhaven er den, der er længst væk fra væggen. Bemærk, at de lange radiatorer kan bestå af to radiatorer i forlængelse af hinanden, så der både er en udluftningsventil i midten og i vest-enden. Husk også her at åbne hovedhanen, når du er færdig.

Hvis der opstår problemer, eller du behøver hjælp, står udvalget til rådighed med hjælp.

Venlig hilsen  
Varmeudvalget